Joseph Church inħatar Kummissjonarju Elettorali Prinċipali. Joseph Church twieled il-Furjana fis-27 ta’ Lulju 1955. Segwa l-istudji tiegħu s-Seminarju fil-Furjana u wara ngħaqad fis-Servizz Pubbliku fl-1977. Hu okkupa diversi karigi fis-Servizz Pubbliku fosthom ta’ Direttur fil-Ministeru tas-Saħħa. Fl-2008, huwa nħatar Direttur Ġenerali  fl-istess Ministeru. Għal dan l-aħħar 4 snin huwa okkupa l-kariga ta’ Segretarju tal-Presidenza, fejn kien involut f’diversi proġetti. Studja d-Diplomazija fl-Università ta’ Malta bejn 1996 u 1998. Huwa studja l-immaniġġjar ta’ Riżorsi Umani u Finanzi bejn l-2002 u 2004. Fl-1994, huwa attenda kors ta’ 12 il-ġimgħa fir-Riżorsi Umani fl-Universita’ ta’ Manchester. Tul il-karriera tiegħu fis-Servizz Pubbliku hu ħa sehem f’diversi konferenzi u laqgħat internazzjonali fuq diversi materji. Dawn kienu saru fi Brussel, Varsavja, Barcellona, Lussemburgu, Londra, Madrid u Singapore. Joseph Church huwa miżżewweg lil Isabelle u għandhom żewġt itfal, Roberta u Ann Marie. Il-Gvern jirringrazzja lis-Sur Salv Gauci tas-servizz eċċellenti li ta fil-kariga ta’ Kummissjonarju Elettorali Principali. Huwa rtira bl-eta’ fi tmiem it-terminu tiegħu. F’dan l-istadju se jibqa’ jagħti s-servizzi tiegħu lill-Kummissjoni Elettorali bħala konsulent. Il-Partit Nazzjonalista ressaq żewġ ismijiet oħra Intant ikkuntattjat minn tvm.com.mt , id-Direttur tal-Informazzjoni tal-PN David Herrera qal li minkejja li l-Prim Ministru kkonsulta mal-Oppożizzjoni dwar il-ħatra ta’ Joseph Church, il-Partit Nazzjonalista ressaq żewġ ismijiet ta’ persuni oħra li skont hu kienu aktar xierqa għal din il-kariga.